Африка. На фона на тази ожесточена конкуренция има голямо значение начинът, по който се възприема общото ценово равнище на вината. Когато потребителят е наясно, че цената на виното от определени региони в Съюза се облага с по-високо вносно мито, това ще окаже отрицателно въздействие върху цялостното усещане за ценовото равнище на вината от Съюза и ще отклони потребителското търсене към продукти с друг произход. Поради така оформилите се пазарни условия и намалената обща възвръщаемост за производителите, са нужни незабавни мерки за преодоляване на последиците от наложените вносни мита, които да обхванат всички вина с произход от всички държави членки, а не само от държавите, пряко засегнати от митата.
 (4)
 От гледна точка на пазарната стабилност наложеният от САЩ режим на вносни мита не е изолирана национална мярка, чиито последици засягат единствено търговията със САЩ. Световният пазар на вина е един глобален пазар, на който действията на отделни участници със съществено икономическо значение, като например САЩ, пораждат мащабни последици за международната търговия на вина в нейната цялост. Всяка неблагоприятна промяна в условията на основен за вината от Съюза пазар, какъвто е САЩ, неминуемо засяга и други пазари, тъй като продуктите, които не могат да бъдат продавани в САЩ поради завишената им цена, трябва да се пренасочат другаде. Същевременно потребителите на тези други пазари, тъй като са наясно с пазарните условия, ще оказват допълнителен натиск върху цените, а конкуренцията на свой ред ще бъде по-ожесточена от обичайното. Поради това е вероятно настоящите вносни мита, наложени от САЩ, да доведат до стагнация в световен мащаб за износа на вина от Съюза. Участниците в лозаро-винарския сектор съобщават, че големи поръчки на френски вина за пазара на САЩ вече са отменени.
 (5)
 През 2019 г. условията на пазара на вина в Съюза бяха влошени, а равнището на запасите беше най-високото от 2009 г. насам. Това се дължи преди всичко на комбинацията от рекордно високата реколта през 2018 г. и свиването на потреблението на вино в Съюза. Ако засегнатите от вносните мита на САЩ вина не бъдат продадени на експортните пазари извън Съюза, това допълнително ще задълбочи сериозността на положението на пазара на Съюза. Критичността на ситуацията се утежнява и поради момента на прилагане на вносните мита. Митата започнаха да се прилагат от 18 октомври 2019 г., което съвпадна с разгара на прибирането реколтата и производствената кампания през 2019 г., както и с периода преди празниците в края на годината — два от най-важните периоди през годината за продажбите в лозаро-винарския сектор в Съюза. На фона на всичко гореизложено са необходими незабавни мерки за преодоляване на създалата се ситуация.
 (6)
 Сред мерките за подпомагане на лозаро-винарския сектор, предвидени в член 43 от Регламент (ЕС) No 1308/2013, единствено мярката за популяризиране по член 45, параграф 1, буква б) от посочения регламент е насочена пряко към популяризиране на вината от Съюза в трети държави с цел подобряване на тяхната конкурентоспособност. През годините мярката за популяризиране се оказа особено ефективна за навлизането на пазарите в трети страни и затвърждаването на пазарните позиции. Тя се утвърди като най-ефективният инструмент за